“እኔ እያለሁ ወገኔ አይራብም”   የእዝነት ጥግ!
በዓለም ላይ የነገሮችን መልክ በተመሳሳይ ጊዜ ከዓለም ጫፍ እስከ ጫፍ መቀየር የቻለ ክስተት ምንድን ነው? በሚል እንቆቅልሽ ምን አውቅልሽ ተረት የሚካተት ይመስላል ኮሮና። በመሆኑም የተቀደሰው የረመዳን ፆም ድባብም በእጅጉ መልኩ ተቀይሯል። በረከቱ ግን በምዕመኑ ጥረትና ትጋት ልክ የሚከፈል በመሆኑ እንደተጠበቀ ነው። 
በረመዳን ጾመኞችን በተለይም ምስኪኖችንና አቅመደካሞችን ማስፈጠር የላቀ በረከትና ምንዳ (አጂር) የሚያስገኝ የተወደደ ተግባር ነው። በመሆኑም ሙስሊሙ ማህበረሰብ ጾሙን ውሎ ማታ (ከ12፡40) በሚያፈጥርበት ጊዜ ምግብ ሳይሆን ምስኪን ውድ ይሆናል። ዘንድሮ በወረርሽኙ ምክንያት መስጂዶች ተከርችመው ማየት ልብ ቢሰብርም የተቸገሩ የማህበረሰብ ክፍሎችን ለማስፈጠር ወጣቶች የሚያደርጉትን ርብርብ ለተመለከተ የተሰበረውን ልቡን ይጠግንለታል። 
በፍል ውሃ ቶፊቅ መስጂድ አካባቢ ወጣቶች በማህበር ተደራጅተው የሚከውኑት ለምስኪን የመድረስ ተግባር ይበል የሚያሰኝ ነው። ይሄን በጎ ተግባር ለመጀመር ያነሳሳቸው የኮሮና ወረርሽኝ (ኮቪዲ 19 ተህዋሲ) መከሰት እንደሆነ የገለጸው ወጣት ኤሊያስ ከድር፣ መንግሥት የማዕድ ማጋራት ጥሪውን ለዜጎች ሲያቀርብ በምን መንገድ ማገዝ እንደሚገባቸው ከጓደኞቻቸው ጋር መመካከር መጀመራቸውን
 ይገልጻሉ፡፡
ወጣት ኤሊያስ እንደሚለው፤ ሁላቸውም የየራሳቸው ሥራዎች ያሏቸው በመሆናቸው የሚያሰባስቧቸውን ቁሳቁሶች ባንድ አከማችተው ለማከፋፈል ያመቻቸው ዘንድ የፍል ውሃ ቶፊቅ መስጂድ አካባቢ አማካይ ቦታ እንደመረጡ ተናግሯል። ሲጀምሩት ለሶስት ምስኪኖች የወር አስቤዛ ለመስጠት አስበው እንደነበር የተናገረው ወጣት ኤሊያስ፣ የማህበረሰቡ ምላሽ ጉልበት ሆኗቸው መቀጠላቸውን ያስረዳል። 
በመሆኑም ከተለያዩ የህብረተሰብ ክፍሎችና ድርጅቶች የሚያሰባስቡትን ዱቄት፣ ሩዝ፣ መኮሮኒ፣ ፓስታ፣ ቴምር፣ በሶ፣ ሳሙና፣ዘይትና ሌሎች የሾርባ እህሎች ድህነትና አቅመ ለተጫጫናቸው አምስት ሺህ የሕብረተሰብ ክፍሎች የመጀመሪያውን ዙር የሚመለከ ታቸው አካላት ተጋብዘው በተገኙበት ማከፋፈል ችለዋል። መስፈርታቸው ሰብዓዊነት ብቻ ነው። የትኛውንም ዘር ሃይማኖት፣ቀለምና ሌላ ጉዳይ ከቁብ አይቆጠርም። ‹‹እኔ እያለሁ ወገኔ አይራብም›› በሚል ንቅናቄውን የጀመሩት የአንድ እጅ ጣት የማይሞሉ ወጣቶች ከአንድ ሺህ በላይ ለሆኑ የጎዳና ሕጻናት ምግብ እደላ አከናውነዋል። 
ከዚህ በተጨማሪም የረመዳን ወር የገባ በመሆኑና በወረርሽኙ ከሥራቸው ተለያይተው በቤታቸው የተቀመጡ ሰዎች ወደሥራ የተመለሱ ባለመሆናቸው 10 ሺህ አቅመደካሞችን ለማስፈጠር እየሰሩ እንደሆነ ወጣት የከተዓውን መረዳጃ ማህበር ሰብሳቢው ወጣት ኤሊያስ ተናግሯል። 
ወጣት አዱኛው ሙጨ በዘውዲቱና በጥቁር አንበሳ ሆስፒታል ተኝተው ሕክምናቸውን ለሚከታተሉ አቅም ላነሳቸው የሕብረተሰብ ክፍሎች ባከፋፈሉበት ወቅት እንዳሉት አምስት ኪሎ ሩዝ፣ሶስት ኪሎ መካሮኒ፣ ሶስት ፓስታ፣ዘይትና ዱቄት፣በሶና የጽዳት ሳሙና ለአንድ ሰው የሚሰጥ ሙሉ ፓኬጅ መሆኑን ተናግሯል። ነገር ግን ቴምር፣የሾርባ እህሎች እና መሰል ማፍጠሪያዎች የሚሰጣቸው ጾመኞች መኖራቸውንም አክሏል። 
ወጣት ዲኑ አሊ በበኩሉ 34 ቤተሰቦች በዘውዲቱ ሆስፒታል እና 22 ቤተሰቦች በጥቁር አንበሳ ሆስፒታል ታክመው እስኪወጡ ድረስ ሙሉ ፓኬጁ በየእለቱ የሚደርሳቸው ይሆናል፡፡ይህም በገንዘብ ሲሰላ እስከ ሁለት ሺህ ብር ይደርሳል ነው ያለው። መረዳት የሚያስፈልጋቸው የሕብረተሰብ ክፍሎች በርካታ ከመሆናቸው የተነሳ ሌሎች አንድ ሰው ፣ሁለት ሰው እንደየአቅማቸው ይዘው ማገዝ የሚችሉ ወገኖች ልባቸው ራርቶ እጃቸውን ይዘረጉ ዘንድም ጠይቋል።
 የመረዳጃ ማህበሩ የበላይ ጠባቂ የሆኑት ኡስታዝ አቡበከር ሐሰንም ባስተላለፉት መልዕክት ‹‹አሁን ከምንገኝበት ወቅት አንጻር በችግር ውስጥ የሚገኙ ወገኖቻችን የእኛን እገዛና ድጋፍ ይሻሉ፤ ከበሽታቸው አገግመው፣ ከችግራቸውም ተንፈስ ብለው ወደቤተሰቦቻቸው እንዲቀላቀሉ ማድረግ ያስፈልጋል። ርህራሄያችንን በማሳየትና ወገኖቻችንን የመርዳትና ሰደቃ የማውጣት ግዴታችንን መወጣት ይገባናል፡፡›› ሲሉ ተናግረዋል። 
የምግብ እጥረት ላለባቸው ታካሚዎች፣ከክልል ለመጡ ታካሚዎች እና ካንሰርና መሰል ሕሙማን ታካሚዎች በማበርከት የረመዳን የአፍጡር ስጦታዎች ማከናወናቸውን ወጣት ዲኑ ገልጿል፡፡
አስር ሺህ ሰዎችን በረመዳን ለማስፈጠር በመትጋት ላይ የሚገኘው የመረዳጃ ማህበር እስከአሁን ድረስ ለ1500 ሰዎች በአራት አቅጣጫዎች የማፍጠሪያ ምግቦችን ጨምሮ ሌሎች ሙሉ ስጦት ‹‹ፉል ፓኬጂ ›› በሚል ያዘጋጇቸውን ቁሳቁሶች በራሳቸው ትራንስፖርት በማድረስ አብረን እናፍጥር፣እኔ እያለሁ ወገኔ አይራብም በሚል እየሰሩ ሲሆን እስከረመዳን ማብቂያ 10 ሰዎችን እንደሚያስፈጥሩ ወጣት ኤሊያስ አስረድቷል፡፡
አዲስ ዘመን ሚያዝያ 23/2012
ሙሐመድ ሁሴን